Panerių erozinio kalvyno kraštovaizdžio draustinis
Panerių erozinio kalvyno kraštovaizdžio draustinis – saugoma gamtos teritorija Vilniaus miesto savivaldybėje, Panerių, Naujininkų ir Vilkpėdės seniūnijose, Panerių miške. Tai vienas didžiausių Vilniaus draustinių, besirangantis kairiojoje Neries slėnio pusėje, tarp Žemųjų Panerių šiaurėje, Aukštųjų Panerių pietvakariuose, Užusienio pietuose, Kirtimų rytuose. Šiaurinis draustinio galas pasiekia Gariūnus. Įsteigtas 1996 m. gegužės 29 d., siekiant išsaugoti Neries paslėnio zonoje esantį erozinį kalvyną. Taip pat saugomos gausios retųjų augalų – tamsialapio skiautalūpio, žaliosios plateivės, dirvinio česnako – augavietės, inžinerinis-gamtinis paminklas – Panerių tunelis bei senojo Vilniaus–Kauno kelio atkarpa (su paminklu – kalno teritorija su Šv. Jėzaus Nukryžiuotojo koplyčia, kur 1831 m. gegužės 31 d. vyko mūšis tarp Lietuvos sukilėlių ir rusų kariuomenės dėl Vilniaus). Saugomoje teritorijoje susidaręs stipriai kalvotas erozinis paviršius, retų augalų augavietės, senosios gyvenvietės. Žemesniuose kalvyno paviršiuose auga lapuočių miškai, eglynai, o kylant viršun į Aukštuosius Panerius – šilai. Ties Gariūnais yra geologinis gamtos paminklas – Gariūnų sufozinis cirkas. Draustinio vaizdai Senasis Vilniaus-Kauno kelias Vienoje iš erozinio kalvyno daubų įsikūrusi Voverių gatvė Panerių erozinio kalvyno kalva (vaizdas nuo Neries pusės) Panerių erozinio kalvyno raguva Draustinio teritoriją kerta Vilniaus–Kauno geležinkelis